কলেজ ছাত্রীদের বর্ষাভিত্তিক নাচ, গানে সাজানো এ অনুষ্ঠান মুগ্ধ হয়ে উপভোগ করেন সবাই। বেলা ১১টা থেকে দেড়টা পর্যন্ত এ অনুষ্ঠান চলে। শুরুতেই রকমারি বর্ষাকালীন খাবারে অতিথিদের আপ্যায়ন করে শিক্ষার্থীরা। খাবারের তালিকায় ছিল খিচুড়ি, বিরিয়ানি, পিঠা ও নানান বর্ষাকালীন ফল। তারপরেই শুরু হয় সাংস্কৃতিক অনুষ্ঠান। কলেজ ছাত্রীদের নাচ, গান, কবিতা আবৃত্তিতে অনুষ্ঠানটি ছিল এককথায় মনোমুগ্ধকর। ঝিরঝির বর্ষার সুরের মাঝে ‘পাগলা হাওয়ার বাদল দিনে, পাগল আমার মন নেচে উঠে’ কিংবা এসো শ্যামল ও সুন্দর’ গান ও নাচসহ সবকটি গানই মুগ্ধ হয়ে উপভোগ করেন হলরুমের কানায় কানায় পরিপূর্ণ দর্শক। অনুষ্ঠানে নৃত্য পরিবেশনে দৃষ্টি আকর্ষণ করে নন্দিতা অধিকারী, পাপড়ি চক্রবর্তী ও রিফা তাসপিয়া।